32001R1700
L 231/6
JURNALUL OFÍCIAL AL UNIUNII EUROPENE
REGULAMENTUL (CE) NR. 1700/2001 AL COMISIEI
din 28 august 2001
privind suspendarea și deschiderea de contingente tarifare aplicabile la importul în Comunitatea Europeană al anumitor produse agricole transformate, originare din Estonia, și de modificare a Regulamentului (CE) nr. 1477/2000
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului de schimb aplicabil la anumite mărfuri rezultate din transformarea produselor agricole (1), astfel cum a fost modificat ultima dată prin Regulamentul (CE) nr. 2580/2000 (2), în special articolul 7 alineatul (2),
având în vedere Protocolul nr. 2 la Acordul de asociere dintre Comunitățile Europene și statele membre ale acestora, care acționează în cadrul Uniunii Europene, pe de o parte, și Republica Estonă, pe de altă parte (3), modificat prin Protocolul de adaptare a aspectelor comerciale ale Acordului European (4), în special articolele 1 și 2,
întrucât:
(1)
Regulamentul (CE) nr. 2906/2000 al Comisiei (5) a deschis pentru anul 2001 contingente tarifare aplicabile la importul în Comunitate al produselor originare din Estonia.
(2)
Regulamentul (CE) nr. 1477/2000 al Comisiei (6) a stabilit valorile elementelor agricole reduse, precum și taxele suplimentare aplicabile de la 1 iulie 2000 la importul în Comunitate al mărfurilor care fac obiectul Regulamentului (CE) nr. 3448/93 din cadrul acordurilor europene.
(3)
Decizia nr. 6/2001 a Consiliului de asociere dintre UE și Estonia din 18 iulie 2001 (7) a modificat Protocolul nr. 2 la Acordul European. Decizia menționată anterior modifică volumul contingentelor tarifare, precum și sistemul de calculare a elementelor agricole reduse și a drepturi suplimentare. Decizia intră în vigoare la 1 septembrie 2001.
(4)
Este necesară suspendarea aplicării contingentelor deschise de Regulamentul (CE) nr. 2906/2000 și deschiderea noi contingente anuale prevăzute în anexa I la Protocolul nr. 2. Întrucât aceste contingente anuale pot fi deschise doar din septembrie 2001, contingentele respective sunt micșorate, pentru anul 2001, proporțional cu perioada în cauză. În același timp, este necesară eliminarea valorii elementelor agricole reduse, precum și a taxelor suplimentare prevăzute în Regulamentul (CE) nr. 1477/2000.
(5)
Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de stabilire a codului vamal comunitar (8), astfel cum a fost modificat ultima dată prin Regulamentul (CE) nr. 993/2001 (9), a codificat dispozițiile de gestionare a contingentelor tarifare ce urmează a fi utilizate în ordinea cronologică a datelor de acceptare a declarațiilor de punere în liberă circulație.
(6)
Măsurile prevăzute în prezentul regulament sunt conforme cu avizul Comitetului de gestionare a chestiunilor orizontale referitoare la schimburile de produse agricole transformate cu excepția celor din anexa I,
ADOPTĂ PREZENTUL REGULAMENT:
Articolul 1
Aplicarea contingentelor tarifare deschise în anexa I la Regulamentul (CE) nr. 2906/2000 se suspendă de la 1 septembrie 2001.
Contingentele tarifare comunitare pentru mărfurile originare din Estonia, menționate în anexa la prezentul regulament, sunt deschise anual de la 1 ianuarie la 31 decembrie. Pentru anul 2001, contingentele respective sunt deschise de la 1 septembrie 2001 la 31 decembrie 2001.
Articolul 2
Articolul 2 al șaselea paragraf din Regulamentul (CE) nr. 1477/2000, precum și anexele XIII și XIV la regulamentul respectiv se elimină.
Articolul 3
Contingentele tarifare comunitare prevăzute în articolul 1 sunt gestionate de Comisie conform dispozițiilor prevăzute în articolele 308a-308c din Regulamentul (CEE) nr. 2454/93.
Articolul 4
Prezentul regulament întră în vigoare la data publicării în Jurnalul Oficial al Comunităților Europene.
Se aplică de la 1 septembrie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 august 2001.